DA Den Europæiske Unions Tidende L 315/1

KOMMISSIONENS FORORDNING (EU) Nr. 1193/2011

af 18. november 2011

om oprettelse af et EU-register for handelsperioden, der starter den 1. januar 2013, og efterfølgende handelsperioder for EU's emissionshandelsordning i henhold til Europa-Parlamentets og Rådets direktiv 2003/87/EF og Europa-Parlamentets og Rådets beslutning nr. 280/2004/EF og om ændring af Kommissionens forordning (EF) nr. 2216/2004 og (EU) nr. 920/2010

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets direktiv 2003/87/EF af 13. oktober 2003 om en ordning for handel med kvoter for drivhusgasemissioner i Fællesskabet og om ændring af Rådets direktiv 96/61/EF (1), særlig artikel 19,

under henvisning til Europa-Parlamentets og Rådets beslutning nr. 280/2004/EF af 11. februar 2004 om en mekanisme til overvågning af emissioner af drivhusgasser i Fællesskabet og til gennemførelse af Kyotoprotokollen (2), særlig artikel 6, stk. 1, første afsnit, andet punktum,

efter at have hørt Den Europæiske Tilsynsførende for Databeskyttelse og

ud fra følgende betragtninger:

(1) I henhold til artikel 19, stk. 1, i direktiv 2003/87/EF skal alle kvoter, som udstedes fra den 1. januar 2012 og fremefter, registreres i et EU-register på konti, som forvaltes af medlemsstaterne. Kommissionens forordning (EU) nr. 920/2010 af 7. oktober 2010 om et standardiseret og sikkert registersystem i medfør af Europa-Parlamentets og Rådets direktiv 2003/87/EF og Europa-Parlamentets og Rådet beslutning nr. 280/2004/EF (3),indeholder bestemmelser om et sådant EU-register.

(2) Direktiv 2003/87/EF blev ændret betydeligt med Europa-Parlamentets og Rådets direktiv 2009/29/EU (4), og det kræver store ændringer i registersystemet. Ændringerne er gældende fra handelsperiodens start i 2013. Der findes i øjeblikket ingen international aftale, som skal gælde for medlemsstaterne efter 2012 i stedet for Kyotoprotokollen. Kvoter til luftfart vil blive auktioneret på grundlag af Kommissionens forordning (EU) nr. 1031/2010 (5) på samme måde som almindelige kvoter. For at sikre overskuelighed og hurtig gennemførelse bør der således vedtages en ny forordning i henhold til artikel 19 i direktiv 2003/87/EF, som skal gælde for handelsperioden for Unionens emissionshandelsordning, som starter den 1. januar 2013, og for efterfølgende perioder. Den bør også gælde for kvoter til luftfart, som skal auktioneres i 2012.

(3) Kommissionens forordning (EF) nr. 2216/2004 af 21. december 2004 om et standardiseret og sikkert registersystem i medfør af Europa-Parlamentets og Rådets direktiv 2003/87/EF og Europa-Parlamentets og Rådets beslutning nr. 280/2004/EF (6) og Kommissionens forordning (EF) nr. 920/2010 bør fortsat gælde parallelt for handelsperioden mellem 2008 og 2012 og for forpligtelserne i medfør af Kyotoprotokollen. Forordning (EF) nr. 2216/2004 og (EU) nr. 920/2010 bør ændres for at gennemføre presserende sikkerhedsbestemmelser og andre forbedringer med omgående virkning.

(4) For at sikre, at Kyoto-enheder og kvoter kan føres på de samme EU-registerkonti, skal EU-registret være i overensstemmelse med de funktionelle og tekniske specifikationer for dataudvekslingsstandarder for registersystemer under Kyotoprotokollen, der er vedtaget ved beslutning 12/CMP.1 af UNFCCC-partskonferencen, der tjener som møde for parterne i Kyotoprotokollen.

(5) I henhold til artikel 20 i direktiv 2003/87/EF skal der oprettes en uafhængig transaktionsjournal, »EU-transaktionsjournalen«, til registrering af udstedelse, overdragelse og annullering af kvoter. I henhold til artikel 6, stk. 2, i beslutning nr. 280/2004/EF skal oplysninger om udstedelse, besiddelse, overdragelse, erhvervelse, annullering og tilbagetrækning af tildelte emissionsenheder, optagsenheder, emissionsreduktionsenheder og godkendte emissionsreduktioner og overførsel af tildelte emissionsenheder, emissionsreduktionsenheder og godkendte emissionsreduktioner stilles til rådighed for transaktionsjournalen.

(6) Ifølge artikel 6 i beslutning nr. 280/2004/EF skal EU og dets medlemsstater ved oprettelsen og driften af registre og af EU-transaktionsjournalen anvende de funktionelle og tekniske specifikationer for dataudvekslingsstandarder for registersystemer under Kyotoprotokollen, der blev vedtaget ved beslutning 12/CMP.1.

(7) EU-registret bør indeholde de konti, som er nødvendige for at gennemføre kravene i direktiv 2003/87/EF. Disse konti bør oprettes efter standardiserede procedurer af hensyn til registersystemets integritet og for at sikre offentlighedens adgang til oplysningerne i systemet. Kvoter bør udstedes i EU-registret.

(8) Transaktioner med kvoter inden for EU-registret bør gennemføres via en kommunikationsforbindelse, der omfatter EU-transaktionsjournalen, og transaktioner med Kyoto-enheder bør gennemføres via en kommunikationsforbindelse, der omfatter både EU-transaktionsjournalen og De Forenede Nationers klimakonventions internationale transaktionsjournal (i det følgende benævnt »den internationale transaktionsjournal«).

(9) For at sikre, at der ikke forekommer uregelmæssigheder, bør der gennem EU-transaktionsjournalen føres automatisk kontrol med alle processer i registersystemet, der vedrører kvoter, verificerede emissioner, konti og Kyoto-enheder, mens der gennem den internationale transaktionsjournal bør føres automatisk kontrol med processer, der vedrører Kyoto-enheder. Falder kontrollen negativt ud, bringes den pågældende proces til ophør med henblik på at sikre, at EU-registersystemet opfylder kravene i direktiv 2003/87/EF og krav opstillet i medfør af klimakonventionen og Kyotoprotokollen.

(10) Der bør anvendes hensigtsmæssige og harmoniserede krav til åbning af konti, autentificering og adgangsret for at beskytte sikkerheden af oplysningerne i det integrerede registersystem og undgå svig. Det bør overvejes at revidere disse krav i fremtiden med henblik på at sikre, at de er effektive, idet der tages hensyn til proportionalitet. Der bør opbevares registeroplysninger om alle processer, driftsledere og personer i registersystemet.

(11) Den centrale administrator bør påse, at der forekommer færrest muligt afbrydelser i driften af registersystemet ved at træffe alle rimelige foranstaltninger til at sikre adgangen til EU-registret og EU-transaktionsjournalen og ved at sikre robuste systemer og procedurer til beskyttelse af relevante oplysninger.

(12) Da kvoter og Kyoto-enheder kun findes i papirløs form og er ombyttelige, bør retten til en kvote eller Kyoto-enhed fastslås via de konti i EU-registret, som de findes i. For at mindske de risici, som er forbundet med at omgøre transaktioner i et register og den deraf følgende afbrydelse af systemet og markedet, som en sådan omgørelse kan medføre, er det endvidere nødvendigt at sikre, at kvoter og Kyoto-enheder er fuldt ud ombyttelige. Navnlig kan transaktioner ikke inddrages, tilbagekaldes eller afvikles på anden måde end den, der er fastlagt i registrets regler, efter en bestemt periode, som er anført i disse regler. Intet i denne forordning forhindrer en kontohaver eller en tredjepart i at udøve en rettighed eller et krav, som følger af den underliggende transaktion, og som denne kan have i henhold til lovgivningen til omstødelse eller tilbagelevering i tilknytning til en transaktion, som er registreret i et system, for eksempel i tilfælde af svig eller tekniske fejl, hvis blot dette ikke fører til, at transaktionen inddrages, tilbagekaldes eller afvikles. Endvidere bør erhvervelse i god tro af en kvote eller en Kyoto-enhed beskyttes.

(13) Eftersom det kan være ønskeligt at have ekstra kontotyper eller andre måder, som gør det lettere at opbevare kvoter eller Kyoto-enheder på vegne af tredjeparter på eller at varetage en sikkerhedsinteresse i dem, bør disse spørgsmål tages op i forbindelse med en kommende revision af denne forordning.

(14) Der bør regelmæssigt offentliggøres relevante rapporter til sikring af, at offentligheden, med forbehold af visse fortrolighedshensyn, har adgang til de oplysninger, der ligger i det integrerede registersystem, jf. Europa-Parlamentets og Rådets direktiv 2003/4/EF af 28. januar 2003 om offentlig adgang til miljøoplysninger og om ophævelse af Rådets direktiv 90/313/EØF (7) og beslutning 13/CMP.1.

(15) EU's retsforskrifter om beskyttelse af fysiske personer i forbindelse med behandling af personoplysninger og om fri udveksling af sådanne oplysninger, særlig Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (8), Europa-Parlamentets og Rådets direktiv 2002/58/EF af 12. juli 2002 om behandling af personoplysninger og beskyttelse af privatlivets fred i den elektroniske kommunikationssektor (9) og Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (10) bør overholdes, når de gælder for oplysninger, der opbevares og behandles i medfør af nærværende forordning.

(16) Foranstaltningerne i denne forordning er i overensstemmelse med udtalelsen fra Udvalget for Klimaændringer —

VEDTAGET DENNE FORORDNING:

KAPITEL I

GENSTAND, ANVENDELSESOMRÅDE OG DEFINITIONER

Artikel 1

Genstand

Denne forordning fastlægger generelle bestemmelser og krav vedrørende drift og vedligeholdelse for EU-registret for handelsperioden, der starter den 1. januar 2013, og efterfølgende perioder samt vedrørende den uafhængige transaktionsjournal, jf. artikel 20, stk. 1, i direktiv 2003/87/EF.

Den fastlægger også et kommunikationssystem mellem EU-registret og den internationale transaktionsjournal.

Artikel 2

Anvendelsesområde

Denne forordning vedrører kvoter oprettet for handelsperioden i Unionens emissionshandelsordning, som starter den 1. januar 2013, og efterfølgende perioder.

Den vedrører også kvoter til luftfart, som skal auktioneres, og som er oprettet for handelsperioden, som løber fra den 1. januar 2012 til den 31. december 2012.

Artikel 3

Definitioner

Medmindre andet er angivet, har ord og begreber i denne forordning samme betydning som i direktiv 2003/87/EF. Endvidere finder definitionerne i artikel 3 i forordning (EU) nr. 1031/2010 og i artikel 3 i i Kommissionens afgørelse 2011/278/EU (11) anvendelse. Herudover forstås ved:

1) »kontohaver«: fysisk eller juridisk person, der har en konto i registersystemet

2) »central administrator«: person udpeget af Kommissionen i medfør af artikel 20 i direktiv 2003/87/EF

3) »kompetent myndighed«: den eller de myndigheder, der udpeges af en medlemsstat, jf. artikel 18 i direktiv 2003/87/EF

4) »ekstern platform«: et eksternt system, som er sikkert forbundet til EU-registret med henblik på at automatisere funktioner i forbindelse med EU-registret

5) »verifikator«: verifikationsorgan som defineret i bilag I, afsnit 2, nr. 5), litra m), i Kommissionens beslutning 2007/589/EF (12)

6) »tildelt enhed« (»AAU«): enhed udstedt i medfør af artikel 7, stk. 3, i beslutning nr. 280/2004/EF

7) »kvoter til luftfart« (»aEUA«): kvoter, som er oprettet i medfør af artikel 3c, stk. 2, i direktiv 2003/87/EF

8) »almindelige kvoter« (»EUA«): alle andre kvoter, som er oprettet i medfør af direktiv 2003/87/EF

9) »langfristet CER« (»lCER«): CER, der udstedes for en CDM-projektaktivitet bestående i nyplantning eller genplantning af skov, og som med forbehold af beslutning 5/CMP.1 fra partskonferencen, der tjener som møde for parterne i Kyotoprotokollen, udløber ved udgangen af den krediteringsperiode for emissionsreduktion for den CDM-projektaktivitet bestående i nyplantning eller genplantning af skov, som den er udstedt for

10) »optagsenhed« (»RMU«): enhed udstedt i medfør af Kyotoprotokollens artikel 3

11) »midlertidig CER« (tCER): CER, der udstedes for en CDM-projektaktivitet bestående i nyplantning eller genplantning af skov, og som med forbehold af beslutning 5/CMP.1 udløber ved udgangen af den forpligtelsesperiode i henhold til Kyotoprotokollen, der følger efter den forpligtelsesperiode, den er udstedt i

12) »Kyoto-enhed«: AAU, ERU, CER, RMU, lCER og tCER

13) »proces«: en automatiseret teknisk fremgangsmåde til udførelse af en handling vedrørende en konto eller en enhed i et register

14) »transaktion«: en proces i EU-registret, der omfatter overførsel af en kvote eller Kyoto-enhed fra en konto til en anden

15) »returnere«: en driftsleders eller luftfartøjsoperatørs bogføring af en kvote eller en Kyoto-enhed som modregning for de verificerede emissioner fra den pågældendes anlæg eller luftfartøj

16) »annullering«: indehaverens definitive afhændelse af Kyoto-enheder uden modregning af verificerede emissioner

17) »sletning«: indehaverens definitive afhændelse af kvoter uden modregning af verificerede emissioner

18) »tilbagetrækning«: en KP-parts bogføring af en Kyoto-enhed som modregning for den pågældende parts rapporterede emissioner

19) »hvidvaskning af penge«: som defineret i artikel 1, stk. 2, i Europa-Parlamentets og Rådets direktiv 2005/60/EF (13)

20) »alvorlig lovovertrædelse«: som defineret i artikel 3, nr. 5), i direktiv 2005/60/EF

21) »finansiering af terrorisme«: som defineret i artikel 1, stk. 4, i direktiv 2005/60/EF

22) »national administrator«: organ med ansvar for på en medlemsstats vegne at administrere en række brugerkonti under medlemsstatens jurisdiktion i EU-registret, og som udpeges i henhold til artikel 7

23) »ledelse«: omfatter de personer, som i praksis leder en juridisk persons daglige virksomhed

24) »mellemeuropæisk tid«: mellemeuropæisk sommertid i sommertidsperioden som defineret i artikel 1, 2 og 3 i Europa-Parlamentets og Rådets direktiv 2000/84/EF (14).

KAPITEL II

REGISTERSYSTEMET

Artikel 4

EU-registret

1. Der oprettes hermed et EU-register for handelsperioden i Unionens emissionshandelsordning, som starter den 1. januar 2013, og efterfølgende perioder.

2. Den centrale administrator fører og vedligeholder EU-registret.

3. Medlemsstaterne anvender EU-registret med henblik på at opfylde deres forpligtelser i medfør af artikel 19 i direktiv 2003/87/EF og sikre korrekt bogføring med hensyn til kvoter inden for denne forordnings anvendelsesområde. EU-registret giver nationale administratorer og kontohavere de processer, som er anført i denne forordning.

4. EU-registret overholder de funktionelle og tekniske specifikationer for dataudvekslingsstandarder for registersystemer under Kyotoprotokollen, der er udarbejdet i medfør af beslutning 12/CMP.1, og overholder de krav til hardware, netværk og software samt sikkerhedskrav, der er fastsat i dataudvekslingsspecifikationerne og de tekniske specifikationer i artikel 79.

Artikel 5

EU-transaktionsjournalen

1. I henhold til artikel 20 i direktiv 2003/87/EF oprettes der hermed en EU-transaktionsjournal i form af en standardiseret elektronisk database for transaktioner inden for denne forordnings anvendelsesområde. EU-transaktionsjournalen tjener ligeledes til at bogføre alle oplysninger om beholdninger og overførsler af Kyoto-enheder, der stilles til rådighed i henhold til artikel 6, stk. 2, i beslutning nr. 280/2004/EF.

2. Den centrale administrator fører og vedligeholder EU-transaktionsjournalen efter bestemmelserne i denne forordning.

3. EU-transaktionsjournalen skal kunne kontrollere og bogføre alle de processer, der henvises til i denne forordning, og overholde de funktionelle og tekniske specifikationer for dataudvekslingsstandarder for registersystemer under Kyotoprotokollen, der er udarbejdet i medfør af beslutning 12/CMP.1, og overholde de krav til hardware, netværk og software, der er fastsat i dataudvekslingsspecifikationerne og de tekniske specifikationer i artikel 79.

4. EU-transaktionsjournalen skal kunne registrere alle processer beskrevet i kapitel III til V.

Artikel 6

Kommunikationsforbindelser mellem registrene, den internationale transaktionsjournal og EU-transaktionsjournalen

1. EU-registret vedligeholder en kommunikationsforbindelse til den internationale transaktionsjournal med henblik på at kommunikere transaktioner, der overfører Kyoto-enheder.

2. EU-transaktionsjournalen vedligeholder også en kommunikationsforbindelse til den internationale transaktionsjournal med henblik på bogføring og kontrol af overførsler omhandlet i stk. 1.

3. EU-registret vedligeholder også en direkte kommunikationsforbindelse til EU-transaktionsjournalen med det formål at kontrollere og bogføre transaktioner, der overfører kvoter, og kontoforvaltningsprocesser beskrevet i kapitel III. Alle transaktioner vedrørende kvoter skal finde sted i EU-registret og skal bogføres og kontrolleres af EU-transaktionsjournalen.

4. Den centrale administrator kan oprette en begrænset kommunikationsforbindelse mellem EU-transaktionsjournalen og registret i et tiltrædelsesland for at give sådanne registre mulighed for at kommunikere med den internationale transaktionsjournal via EU-transaktionsjournalen og registrere operatørernes verificerede emissionsdata i EU-transaktionsjournalen. Disse registre skal gennemføre alle de krævede test- og initialiseringsprocedurer for registre, før en sådan kommunikationsforbindelse oprettes.

Artikel 7

Administratorer

1. Hver medlemsstat udpeger en national administrator. Medlemsstaten tilgår og forvalter egne konti og kontiene i EU-registret under egen jurisdiktion via den nationale administrator.

2. Medlemsstaterne og Kommissionen sikrer, at der ikke er interessekonflikter mellem de nationale administratorer, den centrale administrator og kontohavere.

3. Hver enkelt medlemsstat underretter Kommissionen om den nationale administrators identitet og kontaktoplysninger, herunder et nødtelefonnummer, som skal anvendes i tilfælde af sikkerhedsrelaterede hændelser.

4. Kommissionen samordner gennemførelsen af denne forordning med medlemsstaternes nationale administratorer og den centrale administrator. Kommissionen hører navnlig administratorernes arbejdsgruppe i Udvalget for Klimaændringer om spørgsmål og procedurer vedrørende driften af registre og gennemførelsen af denne forordning. Senest 31. marts 2012 aftaler administratorernes arbejdsgruppe samarbejdsbetingelserne mellem den centrale administrator og de nationale administratorer, herunder fælles arbejdsgange for gennemførelsen af denne forordning og procedurer for forandringsstyring og fejlhåndtering vedrørende EU-registret samt tekniske specifikationer for EU-registrets og EU-transaktionsjournalen funktion og pålidelighed. Forretningsordenen for administratorernes arbejdsgruppe vedtages af Udvalget for Klimaændringer.

5. Den centrale administrator, de kompetente myndigheder og de nationale administratorer gennemfører kun processer, som er nødvendige for udførelsen af deres respektive opgaver.

KAPITEL III

KONTI

AFDELING 1

Bestemmelser gældende for alle konti

Artikel 8

Konti

1. EU-registret indeholder konti som anført i bilag I.

2. De enhedstyper, som de enkelte kontotyper kan omfatte, er anført i bilag I.

Artikel 9

Kontostatus

1. En konto kan have følgende status: åben, spærret, udelukket eller lukket.

2. Der kan ikke igangsættes processer fra en spærret konto, undtagen returnering af enheder, registrering af verificerede emissioner og ajourføring af kontooplysninger.

3. Der kan ikke igangsættes processer fra lukkede konti. En lukket konto kan ikke genåbnes og kan ikke erhverve enheder.

4. Hvis et anlæg udelukkes fra Unionens ordning i medfør af artikel 27 i direktiv 2003/87/EF, sætter den nationale administrator den hertil svarende driftslederbeholdningskonto til udelukket status for udelukkelsens varighed.

5. Efter meddelelse fra den kompetente myndighed om, at en luftfartsoperatørs flyvninger ikke længere er omfattet af Unionens ordning ifølge bilag I i direktiv 2003/87/EF, sætter den nationale administrator den hertil svarende luftfartsoperatørbeholdningskonto til udelukket status, indtil det bliver meddelt fra den kompetente myndighed, at en luftfartsoperatørs flyvninger igen er omfattet af Unionens ordning.

Artikel 10

Administrering af konti

1. Hver konto har en administrator, der er ansvarlig for administrationen af kontoen på en medlemsstats vegne eller på EU's vegne.

2. Kontoadministratoren fastlægges for hver enkelt kontotype som anført i bilag I.

3. Kontoadministratoren har ansvaret for at åbne, suspendere eller begrænse adgangen til eller lukke en konto, at godkende bemyndigede repræsentanter, at tillade sådanne ændringer i kontooplysningerne, der kræver administratorens godkendelse, og at igangsætte transaktioner, hvis kontohaveren anmoder herom i henhold til artikel 21, stk. 5.

4. Administratoren kan forlange, at kontohaveren og dennes repræsentanter indvilliger i at opfylde rimelige betingelser, som er i overensstemmelse med denne forordning.

5. Konti reguleres af love og henhører under administratorens medlemsstats jurisdiktion, og enhederne på disse konti anses for at være hjemmehørende i den pågældende medlemsstat.

Artikel 11

Meddelelser fra den centrale administrator

Den centrale administrator underretter kontorepræsentanterne og administratoren om igangsættelse og afslutning eller indstilling af en proces vedrørende kontoen samt om ændring af kontoens status via en automatisk mekanisme, der er beskrevet i dataudvekslingsspecifikationerne og de tekniske specifikationer i artikel 79.

AFDELING 2

Åbning og opdatering af konti

Artikel 12

Åbning af administrationskonti

Den centrale administrator åbner alle administrationskonti i EU-registret senest 20 hverdage efter modtagelsen af oplysningerne i bilag II.

Artikel 13

Åbning af en auktionsleveringskonto i EU-registret

1. En kvoteudbyder, en auktionsplatform eller et clearingsystem eller afviklingssystem som defineret i forordning (EU) nr. 1031/2010 kan sende en ansøgning om en auktionsleveringskonto i EU-registret til en national administrator. Den person, som ansøger om kontoen, skal forelægge de oplysninger, som er anført i bilag III.

2. Senest 20 hverdage efter modtagelsen af fuldstændige oplysninger i overensstemmelse med stk. 1 og i overensstemmelse med artikel 22 åbner den nationale administrator auktionsleveringskontoen i EU-registret eller underretter den person, som ansøger om kontoen, om afvisningen af åbningen af kontoen i medfør af artikel 20.

Artikel 14

Åbning af driftslederbeholdningskonti i EU-registret

1. Senest 20 hverdage efter ikrafttrædelsen af en drivhusgasemissionstilladelse forelægger den relevante kompetente myndighed eller driftslederen de oplysninger, som er anført i bilag V, for den relevante nationale administrator og ansøger den nationale administrator om at åbne en driftslederbeholdningskonto i EU-registret.

2. Senest 20 hverdage efter modtagelsen af fuldstændige oplysninger i overensstemmelse med stk. 1 og i overensstemmelse med artikel 22 åbner den nationale administrator en driftslederbeholdningskonto for hvert anlæg i EU-registret eller underretter den potentielle kontohaver om afvisningen af åbningen af kontoen i medfør af artikel 20.

Artikel 15

Åbning af luftfartsoperatørbeholdningskonti i EU-registret

1. Senest 20 hverdage efter godkendelsen af en luftfartøjsoperatørs overvågningsplan forelægger den kompetente myndighed eller luftfartøjsoperatør de oplysninger, som er anført i bilag VI, for den relevante nationale administrator og ansøger den nationale administrator om at åbne en luftfartøjsoperatørbeholdningskonto i EU-registret.

2. Hver luftfartøjsoperatør har én luftfartøjsoperatørbeholdningskonto.

3. Senest 40 hverdage efter modtagelsen af fuldstændige oplysninger i overensstemmelse med stk. 1 og i overensstemmelse med artikel 22 åbner den nationale administrator en luftfartsoperatørbeholdningskonto for hver luftfartøjsoperatør i EU-registret eller underretter den potentielle kontohaver om afvisningen af åbningen af kontoen i medfør af artikel 20.

4. Status for luftfartøjsoperatørbeholdningskonti ændres fra spærret til åben efter registrering af verificerede emissioner i medfør af artikel 32, stk. 1-5, og et overholdelsesstatustal, der er større end eller lig med nul beregnet i medfør af artikel 34, stk. 1. Kontoens status ændres også til åben på en tidligere dato, hvis den nationale administrator modtager en anmodning fra kontohaveren om at aktivere dennes kontor i handelsøjemed, forudsat at en sådan anmodning mindst indeholder alle de elementer, der er angivet i dataudvekslingsspecifikationerne og de tekniske specifikationer i artikel 79.

Artikel 16

Åbning af personbeholdnings- og handelskonti i EU-registret

1. En ansøgning om en personbeholdnings- eller handelskonto i EU-registret indgives til den nationale administrator af den potentielle kontohaver. Den potentielle kontohaver forelægger de oplysninger, som kræves af den nationale administrator, herunder mindst oplysningerne i bilag III.

2. Den nationale administrators medlemsstat kan kræve, at de potentielle kontohavere som en betingelse for at få åbnet en personbeholdnings- eller handelskonto har fast bopæl eller er registreret i den kontoadministrerende nationale administrators medlemsstat.

3. Den nationale administrators medlemsstat kan kræve, at de potentielle kontohavere som en betingelse for at få åbnet en personbeholdnings- eller handelskonto er momsregistreret i den kontoadministrerende nationale administrators medlemsstat.

4. Senest 20 hverdage efter modtagelsen af fuldstændige oplysninger i overensstemmelse med stk. 1 og i overensstemmelse med artikel 22 åbner den nationale administrator en personbeholdnings- eller handelskonto i EU-registret eller underretter den potentielle kontohaver om afvisningen af åbningen af kontoen i medfør af artikel 20.

Artikel 17

Åbning af nationale beholdningskonti i EU-registret

Den kompetente myndighed i en medlemsstat giver den nationale administrator anvisning om at åbne en national beholdningskonto i EU-registret senest 20 hverdage efter modtagelsen af oplysningerne i bilag II.

Artikel 18

Åbning af konti for eksterne platforme i EU-registret

1. Eksterne platforme kan indgive en ansøgning om en konto for eksterne platforme i EU-registret. Denne ansøgning indgives til den nationale administrator. Den person, som ansøger om kontoen, skal forelægge de oplysninger, som kræves af den nationale administrator. Disse oplysninger skal mindst indeholde de i bilag III anførte oplysninger og bevis for, at den eksterne platform har et sikkerhedsniveau, som er svarende til eller højere end den sikkerhed, som EU-registret giver i henhold til denne forordning.

2. Nationale administratorer sikrer, at eksterne platforme overholder de tekniske og sikkerhedsmæssige krav, der er beskrevet i dataudvekslingsspecifikationerne og de tekniske specifikationer i artikel 79.

3. Senest 20 hverdage efter modtagelsen af fuldstændige oplysninger i overensstemmelse med stk. 1 og i overensstemmelse med artikel 22 åbner den nationale administrator en konto for eksterne platforme i EU-registret eller underretter den centrale administrator eller den person, som ansøger om kontoen, om afvisningen af åbningen af kontoen i medfør af artikel 20.

4. Der er ikke krav om godkendelse fra en yderligere bemyndiget repræsentant i medfør af artikel 21, stk. 3, for at igangsætte en transaktion for transaktioner, som igangsættes af fritagne eksterne platforme. En ekstern platform kan fritages af den nationale administrator efter skriftlig anmodning, hvis den eksterne platform giver bevis for, at den har indført sikkerhedsforanstaltninger, som mindst har et beskyttelsesniveau, der er tilsvarende den, som tilbydes gennem kravet i artikel 21, stk. 3. De tekniske og sikkerhedsmæssige minimumskrav er fastsat i dataudvekslingsspecifikationerne og de tekniske specifikationer i artikel 79. Den berørte nationale administrator underretter straks Kommissionen om sådanne anmodninger. Fritagelser i medfør af dette stykke offentliggøres af Kommissionen.

Artikel 19

Åbning af verifikatorkonti i EU-registret

1. En ansøgning om en verifikatorkonto i EU-registret indgives til den nationale administrator. En person, der ansøger om en konto, forelægger de oplysninger, som kræves af den nationale administrator, herunder oplysningerne i bilag II og bilag IV.

2. Senest 20 hverdage efter modtagelsen af fuldstændige oplysninger i overensstemmelse med stk. 1 og i overensstemmelse med artikel 22 åbner den nationale administrator en verifikatorkonto i EU-registret eller underretter den potentielle kontohaver om afvisningen af åbningen af kontoen i medfør af artikel 20.

Artikel 20

Afvisning af at åbne en konto

1. Den nationale administrator verificerer, at de forelagte oplysninger og dokumenter i forbindelse med åbningen af en konto er fuldstændige, ajourførte, nøjagtige og korrekte.

2. En national administrator kan afvise at åbne en konto:

a) hvis de forelagte oplysninger og dokumenter er ufuldstændige, uaktuelle eller på anden måde unøjagtige eller falske

b) hvis den potentielle kontohaver eller, i tilfælde af en juridisk person, en blandt ledelsen er genstand for efterforskning eller inden for de seneste fem år er dømt for svig med kvoter eller Kyoto-enheder, hvidvaskning af penge, finansiering af terrorisme eller andre former for alvorlig lovovertrædelse, hvortil kontoen kan anvendes

c) hvis den nationale administrator har rimelige grunde til at antage, at kontoen muligvis anvendes til svig med kvoter eller Kyoto-enheder, hvidvaskning af penge, finansiering af terrorisme eller andre former for alvorlig lovovertrædelse

d) af andre grunde fastsat i national ret.

3. Hvis den nationale administrator afviser at åbne en konto, kan den person, der ansøger om åbning af en konto, gøre indsigelse herimod hos den relevante myndighed efter national ret, som giver den nationale administrator anvisning om enten at åbne kontoen eller bekræfte afvisningen i en begrundet afgørelse, med forbehold af at der er krav i national ret, som forfølger et lovligt mål, som er foreneligt med denne forordning, og er rimelige i forhold til målet.

Artikel 21

Bemyndigede repræsentanter

1. Hver konto med undtagelse af verifikatorkontoen har mindst to bemyndigede repræsentanter. En verifikatorkonto har mindst én bemyndiget repræsentant. Den bemyndigede repræsentant igangsætter transaktioner og andre processer på kontohaverens vegne.

2. Ud over den bemyndigede repræsentant, som er beskrevet i stk. 1, kan en konto også have bemyndigede repræsentanter, som udelukkende har læseadgang til kontoen.

3. Konti kan have en eller flere yderligere bemyndigede repræsentanter. Der er krav om godkendelse fra en yderligere bemyndiget repræsentant, ud over godkendelsen fra en bemyndiget repræsentant, for at indlede en transaktion undtagen for:

a) overførsel til en konto på kontohaverens liste over sikre konti i EU-registret og

b) transaktioner igangsat af eksterne platforme, der er fritaget i medfør af artikel 18, stk. 4.

4. Kontohavere kan give adgang til deres konto via en ekstern platform. Sådanne kontohavere udpeger som bemyndiget repræsentant en person, som allerede er bemyndiget repræsentant for en konto for en ekstern platform.

5. Hvis en bemyndiget repræsentant af tekniske eller andre grunde ikke kan få adgang til EU-registret, kan den nationale administrator på anmodning igangsætte transaktioner på vegne af den bemyndigede repræsentant, forudsat at den nationale administrator tillader sådanne anmodninger, og at adgangen ikke blev suspenderet i overensstemmelse med denne forordning.

6. Der kan i dataudvekslingsspecifikationerne og de tekniske specifikationer fastsættes et maksimalt antal bemyndigede repræsentanter og yderligere bemyndigede repræsentanter for hver kontotype.

7. Bemyndigede repræsentanter og yderligere bemyndigede repræsentanter skal være fysiske personer over 18 år. Alle bemyndigede repræsentanter og yderligere bemyndigede repræsentanter for en given konto skal være forskellige personer, men den samme person kan være bemyndiget repræsentant eller yderligere bemyndiget repræsentant for mere end én konto. Den nationale administrators medlemsstat kan kræve, at mindst én af de bemyndigede repræsentanter for en konto skal have fast bopæl i medlemsstaten, undtagen for verifikatorkonti.

Artikel 22

Udnævnelse og godkendelse af bemyndigede repræsentanter og yderligere bemyndigede repræsentanter

1. Når der ansøges om åbning af en konto, udnævner den potentielle kontohaver et antal bemyndigede repræsentanter og yderligere bemyndigede repræsentanter i overensstemmelse med artikel 21.

2. Ved udnævnelsen af en bemyndiget repræsentant eller yderligere bemyndiget repræsentant forelægger kontohaveren de oplysninger, administratoren anmoder om. Disse oplysninger skal mindst indeholde de i bilag VII anførte oplysninger.

3. Senest 20 hverdage efter modtagelsen af fuldstændige oplysninger, jf. stk. 2, godkender den nationale administrator en bemyndiget repræsentant eller yderligere bemyndiget repræsentant eller meddeler kontohaveren, at godkendelsen er afvist. Kræves der længere tid til vurdering af repræsentanten, kan administratoren forlænge vurderingsprocessen med op til 20 hverdage og underretter kontohaveren om forlængelsen.

4. Den nationale administrator verificerer, at de forelagte oplysninger og dokumenter ved udnævnelsen af en bemyndiget repræsentant eller yderligere bemyndiget repræsentant er fuldstændige, ajourførte, nøjagtige og korrekte.

5. En national administrator kan afvise at godkende en bemyndiget repræsentant eller yderligere bemyndiget repræsentant:

a) hvis de forelagte oplysninger og dokumenter er ufuldstændige, uaktuelle eller på anden måde unøjagtige eller falske

b) hvis den potentielle repræsentant er genstand for efterforskning eller inden for de seneste fem år er dømt for svig med kvoter eller Kyoto-enheder, hvidvaskning af penge, finansiering af terrorisme eller andre former for alvorlig lovovertrædelse, hvortil kontoen kan anvendes

c) af andre grunde fastsat i national ret.

6. Hvis den nationale administrator har afvist at godkende en bemyndiget repræsentant eller yderligere bemyndiget repræsentant, kan kontohaveren gøre indsigelse hos den relevante myndighed efter national ret, som giver den nationale administrator anvisning om enten at godkende repræsentanten eller bekræfte afvisningen i en begrundet afgørelse, med forbehold af at der er krav i national ret, som forfølger et lovligt mål, som er foreneligt med denne forordning, og er rimelige i forhold til målet.

Artikel 23

Ajourføring af kontooplysninger og oplysninger om bemyndigede repræsentanter

1. Alle kontohavere informerer inden 10 hverdage den nationale administrator om ændringer i de forelagte oplysninger i forbindelse med åbning af en konto. Desuden bekræfter kontohaverne senest den 31. december hvert år over for den nationale administrator, at oplysningerne til deres konto er fuldstændige, ajourførte og korrekte.

2. Luftfartøjsoperatører informerer deres kontoadministrator inden 10 hverdage, hvis de er omfattet af en fusion af to eller flere luftfartøjsoperatører, eller hvis de har delt sig i to eller flere luftfartøjsoperatører.

3. Meddelelser om ændringer ledsages af de oplysninger, som den nationale administrator kræver, i overensstemmelse med denne afdeling. Senest 15 hverdage efter modtagelsen af en sådan meddelelse og medfølgende oplysninger godkender den nationale administrator ajourføringen af oplysningerne. Administratoren kan afvise at ajourføre oplysningerne, jf. artikel 22, stk. 4 og 5. Kontohaveren informeres om en sådan afvisning. Der kan gøres indsigelser mod sådanne afvisninger hos den kompetente myndighed eller den relevante myndighed i henhold til national lovgivning, jf. artikel 20.

4. Mindst en gang hvert tredje år kontrollerer den nationale administrator, om de forelagte oplysninger i forbindelse med åbningen af kontoen stadig er fuldstændige, ajourførte, nøjagtige og korrekte, og anmoder kontohaveren om at informere om alle ændringer, hvor det er relevant.

5. Indehaveren af en driftslederbeholdningskonto må kun sælge eller afhænde sin driftslederbeholdningskonto sammen med det til driftslederbeholdningskontoen knyttede anlæg.

6. Med forbehold af stk. 5 kan en kontohaver ikke sælge eller afhænde ejerskabet af sin konto til en anden person.

7. En bemyndiget repræsentant eller yderligere bemyndiget repræsentant må ikke overdrage sin status som repræsentant til en anden person.

8. En kontohaver kan anmode om at få afsat en bemyndiget repræsentant fra en konto. Når den nationale administrator har modtaget anmodningen, suspenderer denne den bemyndigede repræsentants eller den yderligere bemyndigede repræsentants adgang. Senest 10 hverdage efter modtagelsen af anmodningen afsætter den relevante administrator den bemyndigede repræsentant.

9. En kontohaver kan udnævne nye bemyndigede repræsentanter eller yderligere bemyndigede repræsentanter, jf. artikel 22.

10. Hvis en luftfartøjsoperatørs administrerende medlemsstat ændres efter fremgangsmåden i artikel 18a i direktiv 2003/87/EF eller på grund af udvidelsen af Unionen, ajourfører den centrale administrator den nationale administrator af den tilsvarende luftfartøjsoperatørbeholdningskonto. Hvis administratoren af en luftfartøjsoperatørbeholdningskonto ændres, kan den nye administrator anmode luftfartøjsoperatøren om at forelægge de oplysninger, der kræves ved kontoåbning, jf. artikel 15, og de oplysninger, der kræves vedrørende bemyndigede repræsentanter, jf. artikel 21.

11. Med forbehold af stk. 10 ændres den medlemsstat, der har ansvar for forvaltningen af kontoen, ikke.

Artikel 24

Liste over sikre konti

1. Auktionsleveringskonti, beholdningskonti og handelskonti kan have en liste over sikre konti i EU-registret.

2. Konti, der indehaves af den samme kontohaver, indgår automatisk på listen over sikre konti.

3. Ændringer af listen over sikre konti indledes og færdiggøres ved den procedure, der er fastsat i artikel 36, for overførsler, der er angivet i kapitel V, afdeling 6. Ændringen skal bekræftes af en yderligere bemyndiget repræsentant eller, hvis der ikke er udnævnt en yderligere bemyndiget repræsentant, af en anden bemyndiget repræsentant. Den i artikel 36, stk. 4, angivne frist gælder ikke for sletning af konti fra listen over sikre konti; for alle andre ændringer af listen over sikre konti er fristen syv dage.

AFDELING 3

Lukning af konti

Artikel 25

Lukning af konti

Med forbehold af artikel 29, stk. 1, bliver en konto senest 10 hverdage efter modtagelsen af en anmodning fra indehaveren af en anden konto end dem, der er angivet i artikel 26, 27 og 28, lukket af administratoren.

Artikel 26

Lukning af driftslederbeholdningskonti

1. Den kompetente myndighed informerer den nationale administrator senest 10 hverdage efter tilbagekaldelsen eller suspensionen af drivhusgasemissionstilladelsen eller viden om lukning af et anlæg. Senest 10 hverdage efter en sådan underretning registrerer den nationale administrator den relevante dato i EU-registret.

2. Den nationale administrator kan lukke en driftslederbeholdningskonto senest den 30. juni i året efter året for lukningen af anlægget, tilbagekaldelsen eller suspensionen af drivhusgasemissionstilladelsen, hvis det relevante anlæg har returneret et antal kvoter svarende til eller større end dets verificerede emissioner.

Artikel 27

Lukning af luftfartøjsoperatørbeholdningskonti

Luftfartøjsoperatørbeholdningskonti lukkes kun af den nationale administrator, hvis den kompetente myndighed har givet anvisning herom, fordi den gennem underretning fra kontohaveren eller gennem anden dokumentation har fået kendskab til, at luftfartøjsoperatøren har fusioneret med en anden luftfartøjsoperatør, eller at luftfartøjsoperatøren definitivt har indstillet alle sine aktiviteter omfattet af bilag I til direktiv 2003/87/EF.

Artikel 28

Lukning af verifikatorkonti

1. Senest 10 hverdage efter modtagelsen af en anmodning fra en verifikator om at lukke vedkommendes konto lukker den nationale administrator verifikatorkontoen.

2. Den kompetente myndighed kan også give den nationale administrator anvisning om at lukke en verifikatorkonto, hvis en af følgende betingelser er til stede:

a) Verifikatorens akkreditering er udløbet eller er blevet trukket tilbage.

b) Verifikatoren har indstillet sit virke.

Artikel 29

Overskud af kvoter på konti, der lukkes

1. Er der overskud af kvoter eller Kyoto-enheder på en konto, som administratoren skal lukke, jf. artikel 25, 26 og 27, anmoder administratoren forinden kontohaveren om at anvise en anden konto, som de pågældende kvoter eller Kyoto-enheder overføres til. Besvarer kontohaveren ikke administratorens anmodning inden 40 hverdage, kan administratoren overføre kvoterne eller Kyoto-enhederne til sin nationale konto.

2. Er der overskud af kvoter eller Kyoto-enheder på en konto, hvortil adgangen er suspenderet i overensstemmelse med artikel 31, kan den kompetente myndighed kræve, at kvoterne og Kyoto-enhederne omgående overføres til den relevante nationale beholdningskonto.

Artikel 30

Lukning af konti og afsættelse af bemyndigede repræsentanter på administratorens initiativ

1. Hvis de forhold, der giver anledning til suspension af adgangsret til konti i medfør af artikel 31, ikke afklares inden for et rimeligt tidsrum trods gentagne henvendelser, kan den kompetente myndighed give den nationale administrator anvisning om at lukke de konti, hvortil adgangen er suspenderet, eller i tilfælde af driftslederbeholdningskonto eller luftfartøjsoperatørbeholdningskonti at ændre deres status til spærret, indtil den kompetente myndighed fastslår, at de forhold, der gav anledning til suspensionen, ikke længere er til stede.

2. Hvis saldoen på en personbeholdningskonto eller handelskonto er nul, og der ikke er registreret transaktioner i en periode på et år, underretter den nationale administrator kontohaveren om, at personbeholdningskontoen eller handelskontoen lukkes inden 40 hverdage, medmindre den nationale administrator modtager en anmodning om, at kontoen skal opretholdes. Hvis den nationale administrator ikke modtager en sådan anmodning fra kontohaveren, kan den nationale administrator lukke kontoen.

3. Den nationale administrator lukker en driftslederbeholdningskonto efter anvisning fra den kompetente myndighed, hvis der ikke er nogen rimelige udsigter til, at der returneres yderligere kvoter.

4. Den nationale administrator kan afsætte en bemyndiget repræsentant eller en yderligere bemyndiget repræsentant, hvis han finder, at godkendelse af den bemyndigede repræsentant eller yderligere bemyndigede repræsentant skulle have været afvist, jf. artikel 22, stk. 3, og ikke mindst, hvis han opdager, at de ved udnævnelsen fremlagte dokumenter og identifikationsoplysninger var ufuldstændige, uaktuelle eller på anden måde unøjagtige eller falske.

5. Kontohaveren kan gøre indsigelse mod ændringen af en kontos status i medfør af stk. 1 eller afsættelsen af en bemyndiget repræsentant eller yderligere bemyndiget repræsentant i medfør af stk. 4 hos den ifølge national ret kompetente myndighed inden 30 kalenderdage, og den giver enten den nationale administrator anvisning om at genetablere kontoen eller genindsætte den bemyndigede repræsentant eller yderligere bemyndigede repræsentant eller bekræfter ændringen af kontoens status eller afsættelsen i en begrundet afgørelse, med forbehold af at der er krav i national ret, som forfølger et lovligt mål, som er foreneligt med denne forordning, og er rimelige i forhold til målet.

AFDELING 4

Suspension af adgangsret til konti

Artikel 31

Suspension af adgangsret til konti

1. En administrator kan suspendere en bemyndiget repræsentants eller en yderligere bemyndiget repræsentants adgangsret til konti i registret eller til processer, som den bemyndigede repræsentant ellers ville have adgangsret til, hvis administratoren har rimelig grund til at tro, at den bemyndigede repræsentant:

a) har forsøgt at skaffe sig adgang til konti eller processer, som ikke er omfattet af hans bemyndigelse

b) gentagne gange har forsøgt at skaffe sig adgang til en konto eller en proces med en forkert kombination af brugernavn og password eller

c) har forsøgt at bringe sikkerheden, disponibiliteten, integriteten eller fortroligheden i EU-registret eller EU-transaktionsjournalen eller de data, der håndteres eller opbevares deri, i fare.

2. En administrator kan suspendere bemyndigede repræsentanters og yderligere bemyndigede repræsentanters adgangsret til en særlig konto, hvis en af følgende betingelser er til stede:

a) Kontohaverener afgået ved døden uden retlig efterfølger eller er ikke længere en juridisk person.

b) Kontohaverenhar ikke betalt sine gebyrer.

c) Kontohaverenhar overtrådt de vilkår og betingelser, der gælder for kontoen.

d) Kontohaverenhar ikke indvilliget i ændringerne af de vilkår og betingelser, som den nationale administrator eller den centrale administrator har fastsat.

e) Kontohaverenhar ikke anmeldt ændringer i kontooplysningerne eller dokumentation vedrørende ændringer af kontooplysninger eller dokumentation vedrørende nye kontooplysningskrav.

f) Kontohaverenhar ikke opretholdt det foreskrevne mindsteantal af bemyndigede repræsentanter for kontoen.

g) Kontohaverenhar ikke overholdt medlemsstatens krav om, at vedkommende skal have en bemyndiget repræsentant med fast bopæl i den nationale administrators medlemsstat.

h) Kontohaverenhar ikke overholdt medlemsstatens krav om, at kontohaveren skal have fast bopæl eller være registreret i kontoadministratorens medlemsstat.

3. En administrator kan suspendere bemyndigede repræsentanters og yderligere bemyndigede repræsentanters adgangsret til en særlig konto og muligheden for at igangsætte processer fra den pågældende konto:

a) for en periode på højst to uger, hvis administratoren har rimelig grund til at tro, at kontoen blev eller vil blive brugt til svig, hvidvaskning af penge, finansiering af terrorisme eller andre former for alvorlig lovovertrædelse, eller

b) på grundlag af og i overensstemmelse med nationale lovbestemmelser, som forfølger et lovligt mål.

4. Den nationale administrator kan suspendere adgangen til en konto, hvis den mener, at åbningen af kontoen burde have været afvist i henhold til artikel 20, eller at kontohaveren ikke længere opfylder kravene for åbningen af kontoen.

5. Kontoadministratoren ophæver omgående suspensionen, når det forhold, der var årsag til suspensionen, er bragt i orden.

6. Kontohaveren kan inden 30 kalenderdage gøre indsigelse mod suspensionen af adgangsretten, jf. stk. 1 og 3, hos den kompetente myndighed eller den relevante myndighed efter national ret, som giver den nationale administrator anvisning om enten at genoprette adgangsretten eller bekræfte suspensionen i en begrundet afgørelse, med forbehold af at der er krav i national ret, som forfølger et lovligt mål, som er foreneligt med denne forordning, og er rimelige i forhold til målet.

7. Den kompetente myndighed eller Kommissionen kan ligeledes give den nationale administrator eller den centrale administrator anvisning om at gennemføre en suspension.

8. En national retshåndhævende myndighed i administratorens medlemsstat kan ligeledes anmode administratoren om at gennemføre en suspension på grundlag af og i overensstemmelse med national ret.

9. Suspenderes adgangsretten til en ekstern platformkonto, suspenderer administratoren også den adgang, der er muliggjort via den eksterne platform til brugerkonti, jf. artikel 21, stk. 4. Når bemyndigede repræsentanters og yderligere bemyndigede repræsentanters adgangsret til en ekstern platformkonto suspenderes, suspenderer administratoren også disse repræsentanters adgangsret fra en kontohaver til den eksterne platform, jf. artikel 21, stk. 4.

10. Hvis en indehaver af en driftslederbeholdningskonto eller en luftfartøjsoperatørbeholdningskonto er forhindret i returnering i de 10 hverdage forud for returneringsfristen, jf. artikel 12, stk. 2a og 3, i direktiv 2003/87/EF, på grund af suspensioner i henhold til denne artikel, returnerer den nationale administrator, hvis kontohaveren anmoder herom, det antal kvoter, som kontohaveren har specificeret.

KAPITEL IV

VERIFICEREDE EMISSIONER OG OVERHOLDELSE

Artikel 32

Verificerede emissionsdata for et anlæg eller en luftfartøjsoperatør

1. Hver driftsleder og luftfartøjsoperatør vælger en verifikator fra listen over verifikatorer, som er registeret hos den nationale administrator, som administrerer kontoen. Hvis en driftsleder eller luftfartøjsoperatør også er verifikator, må han ikke vælge sig selv som verifikator.

2. Den nationale administrator, den kompetente myndighed eller, hvis den kompetente myndighed beslutter det, kontohaveren eller verifikatoren, forelægger senest den 31. marts emissionsdata for det foregående år.

3. Årlige emissionsdata forelægges i det i bilag VIII foreskrevne format.

4. Når rapporten fra en driftsleder om emissioner fra et anlæg i det foregående år eller rapporten fra en luftfartøjsoperatør om emissioner fra alle luftfartsaktiviteter i det foregående år er verificeret som tilfredsstillende i overensstemmelse med artikel 15, stk. 1, i direktiv 2003/87/EF, godkender verifikatoren eller den kompetente myndighed de årlige verificerede emissioner.

5. Emissioner, der er godkendt i henhold til stk. 4, markeres som verificerede i EU-registret af den nationale administrator eller den kompetente myndighed. Den kompetente myndighed kan beslutte, at verifikatoren og ikke den nationale administrator er ansvarlig for markeringen af emissioner som verificerede i EU-registret.

6. Den kompetente myndighed kan give den nationale administrator anvisning om at korrigere de årlige verificerede emissioner fra et anlæg eller en luftfartøjsoperatør for at sikre overensstemmelse med artikel 14 og 15 i direktiv 2003/87/EF ved at indføre et bestemt års korrigerede verificerede eller beregnede emissioner for det pågældende anlæg eller den pågældende luftfartøjsoperatør i EU-registret.

7. Hvis der den 1. maj hvert år ikke er blevet registreret verificerede emissionstal i EU-registret for et anlæg eller en luftfartøjsoperatør for det foregående år, eller de verificerede emissionstal har vist sig at være ukorrekte, angives der skønsmæssige emissionstal i EU-registret, som beregnes så nøjagtigt som muligt efter artikel 14 og 15 i direktiv 2003/87/EF.

Artikel 33

Spærring af konti som følge af manglende forelæggelse af verificerede emissioner

1. Hvis der i EU-registret den 1. april hvert år ikke er blevet registreret årlige verificerede emissioner for et anlæg eller en luftfartøjsoperatør for det foregående år, ændrer EU-registret den pågældende driftslederbeholdningskontos eller luftfartøjsoperatørbeholdningskontos status til spærret.

2. Når alle forsinkede verificerede emissioner for et anlæg eller en luftfartøjsoperatør for året er blevet registreret i EU-registret, ændrer EU-registret kontoens status til åben.

Artikel 34

Beregning af overholdelsesstatustal

1. Den 1. maj hvert år bestemmer EU-registret overholdelsesstatustallet for det foregående år for hvert anlæg og hver luftfartøjsoperatør med en åben eller spærret driftsleder- eller luftfartøjsoperatørbeholdningskonto ved at beregne summen af alle kvoter, der er returneret for den indeværende periode, og derfra trække summen af alle verificerede emissioner i den indeværende periode indtil og inklusive det indeværende år og lægge en korrektionsfaktor til.

2. Korrektionsfaktoren, der er nævnt i stk. 1, er nul, hvis overholdelsesstatustallet for det sidste år i den foregående periode var større end nul, men forbliver som overholdelsesstatustallet for det sidste år i den foregående periode, hvis tallet er mindre end eller lig med nul.

3. EU-registret registrerer overholdelsesstatustallet for hvert anlæg og hver luftfartøjsoperatør for hvert år.

KAPITEL V

TRANSAKTIONER

Artikel 35

Kun transaktioner, for hvilke der udtrykkeligt er fastlagt bestemmelser i denne forordning for hver enkelt kontotype, igangsættes af denne kontotype.

Artikel 36

Gennemførelse af overførsler

1. For alle transaktioner, der er angivet i kapitel V, som ikke er igangsat af en ekstern platform, kræves der en udenbånds bekræftelse fra EU-registret, før transaktionen kan igangsættes. En transaktion igangsættes kun, hvis der er en yderligere bemyndiget repræsentant, hvis godkendelse er nødvendig i medfør af artikel 21, stk. 3, som har bekræftet transaktionen udenbånds.

2. For alle overførsler, der er angivet i artikel 59 og kapitel V, afdeling 6, igangsættes overførslen straks, hvis den er bekræftet mellem kl. 10.00 og kl. 16.00 (mellemeuropæisk tid) mellem mandag og fredag, begge dage inklusive, med undtagelse af offentlige helligdage i de medlemsstater, som beslutter at udsætte fristen i medfør af stk. 3. En overførsel, som bekræftes på et andet tidspunkt, igangsættes den følgende dag, mandag til fredag, kl. 10.00 (mellemeuropæisk tid).

3. For alle overførsler af kvoter og Kyoto-enheder, der er angivet i artikel 59 og 60, og for alle overførsler, der er angivet i artikel 61, til konti, som ikke er på handelskontohaverens liste over sikre konti, gælder der en frist på 26 timer fra igangsættelsen, til overførslen bliver meldt afsluttet i medfør af artikel 78. Denne frist suspenderes mellem kl. 00.00 og kl. 24.00 (mellemeuropæisk tid) på lørdage og søndage. Medlemsstaterne kan beslutte også at suspendere denne frist mellem kl. 00.00 og kl. 24.00 (mellemeuropæisk tid) på nationale helligdage i et bestemt år, forudsat at denne beslutning bliver offentliggjort senest den 1. december i det foregående år.

4. Hvis en kontorepræsentant har mistanke om, at en overførsel er blevet igangsat i svigagtigt øjemed, kan kontorepræsentanten senest to timer inden den i stk. 3 fastsatte frist anmode den nationale administrator om at annullere overførslen på kontorepræsentantens vegne, før overførslen er blevet meldt afsluttet. Kontohaveren indberetter den mistænkte svig til den kompetente retshåndhævende myndighed straks efter anmodningen. Denne indberetning sendes til den nationale administrator inden for syv dage.

5. Efter igangsættelse, jf. stk. 1 og 2, sendes en meddelelse til alle kontorepræsentanter med angivelse af den foreslåede igangsættelse af overførslen.

Artikel 37

Kvoters art og transaktioners endegyldighed

1. En kvote eller Kyoto-enhed er et instrument i papirløs form, som er ombytteligt og kan handles på markedet.

2. At kvoter og Kyoto-enheder er i papirløs form indebærer, at registreringen i EU-registret er et umiddelbart og tilstrækkeligt bevis for retten til en kvote eller Kyoto-enhed og til ethvert andet element, som falder ind under denne forordning, eller som ifølge denne forordning kan indføres i registret.

3. At kvoter og Kyoto-enheder er ombyttelige indebærer, at enhver omstødelse eller tilbageleveringsforpligtelse, som kan opstå i henhold til national ret i tilknytning til en kvote eller Kyoto-enhed, kun gælder for kvoten eller Kyoto-enheden af samme art. Især gælder følgende:

a) med forbehold af artikel 64 og afstemningsprocessen i artikel 77 i denne forordning bliver en transaktion endelig og uigenkaldelig ved afslutningen i medfør af artikel 78. Uden at dette berører bestemmelser eller retsmidler i national ret, som kan resultere i et krav eller en ordre til at udføre en ny transaktion i registret, er der ingen love, forskrifter, regler eller praksis for tilsidesættelse af kontrakter eller transaktioner, som kan føre til afvikling i registret af en transaktion, som er blevet endelig og uigenkaldelig ifølge denne forordning,

b) intet i denne artikel forhindrer en kontohaver eller en tredjepart i at udøve en rettighed eller stille et krav, som følger af den underliggende transaktion, og som denne kan have i henhold til lovgivningen, herunder til omstødelse, tilbagelevering eller skadeserstatning i tilknytning til en transaktion, som er blevet endelig i registret, for eksempel i tilfælde af svig eller tekniske fejl, så længe dette ikke fører til, at transaktionen inddrages, tilbagekaldes eller afvikles i registret.

4. En opkøber og indehaver af en kvote eller Kyoto-enhed, der handler i god tro, erhverver retten til en kvote eller Kyoto-enhed uden eventuelle mangler, der måtte være i overdragerens ret.

AFDELING 1

Oprettelse af kvoter

Artikel 38

Oprettelse af kvoter

1. Den centrale administrator kan oprette en EU-konto for samlet mængde, en EU-konto for samlet mængde (luftfart), en EU-auktionskonto og/eller en EU-auktionskonto (luftfart), alt efter hvad der er relevant, og opretter eller annullerer konti og kvoter i overensstemmelse med EU-retten, herunder i henhold til artikel 10a, stk. 8, i direktiv 2003/87/EF, artikel 10, stk. 1, i forordning (EU) nr. 1031/2010, artikel 41, stk. 1, i forordning (EU) nr. 920/2010 eller som vedtaget i henhold til artikel 3e, stk. 3, artikel 9 og 9a i direktiv 2003/87/EF.

2. Kommissionen giver på et eller flere passende tidspunkter den centrale administrator anvisning om at oprette et antal almindelige kvoter i alt svarende til det fastlagte antal, jf. artikel 2, stk. 1, i Kommissionens afgørelse 2010/670/EU (15) om eller for overførsel til konti, der er oprettet i medfør af artikel 10a, stk. 8, i direktiv 2003/87/EF (»NER300-konto«).

3. EU-registret tildeler hver kvote en entydig identifikationskode i forbindelse med oprettelsen.

AFDELING 2

Kontooverførsler forud for auktioner og tildeling

Artikel 39

Overførsel af almindelige kvoter til auktionering

1. Den centrale administrator overfører rettidigt på vegne af den relevante kvoteudbyder, som er udpeget i overensstemmelse med forordning (EU) nr. 1031/2010, en mængde almindelige kvoter fra EU-kontoen for samlet mængde til EU-auktionskontoen svarende til den årlige mængde fastlagt i medfør af artikel 10 i forordning (EU) nr. 1031/2010.

2. I tilfælde af tilpasninger af de årlige mængder i overensstemmelse med artikel 14 i forordning (EU) nr. 1031/2010 overfører den centrale administrator en tilsvarende mængde almindelige kvoter fra EU-kontoen for samlet mængde til EU-auktionskontoen eller fra EU-auktionskontoen til EU-kontoen for samlet mængde, alt efter hvad der er relevant.

Artikel 40

Overførsel af almindelige kvoter til gratis tildeling

Den centrale administrator overfører rettidigt en mængde almindelige kvoter fra EU-kontoen for samlet mængde til EU-tildelingskontoen svarende til de samlede kvoter, der tildeles gratis i overensstemmelse med de enkelte medlemsstaters nationale tildelingstabeller.

Artikel 41

Overførsel af almindelige kvoter til reserven for nytilkomne

1. Den centrale administrator overfører rettidigt en mængde almindelige kvoter fra EU-kontoen for samlet mængde til EU-kontoen for reserven for nytilkomne svarende til 5 % af mængden af kvoter i EU, som er fastlagt i afgørelser vedtaget i medfør af artikel 9 og 9a i direktiv 2003/87/EF med fradrag af det antal, der skal oprettes i medfør af artikel 38, stk. 2.

2. Hvis mængden af kvoter i EU øges ved en afgørelse truffet i medfør af artikel 9 og 9a i direktiv 2003/87/EF, overfører den centrale administrator flere almindelige kvoter fra EU-kontoen for samlet mængde til EU-kontoen for reserven for nytilkomne i en mængde svarende til 5 % af stigningen i mængden af kvoter i EU.

3. Hvis mængden af kvoter i EU reduceres ved en afgørelse truffet i medfør af artikel 9 og 9a i direktiv 2003/87/EF, sletter den centrale administrator en mængde almindelige kvoter fra EU-kontoen for reserven for nytilkomne svarende til 5 % af reduktionen af mængden af kvoter i EU

4. Med hensyn til tildeling til nytilkomne eller tildeling til nytilkomne efter en betydelig kapacitetsudvidelse i medfør af artikel 19 og 20 i afgørelse 2011/278/EU overføres den deraf følgende endelige mængde kvoter, som tildeles gratis til driftslederen for hele den handelsperiode, som registreres i EU-transaktionsjournalen i overensstemmelse med artikel 49, stk. 2, af den centrale administrator fra EU-kontoen for reserven for nytilkomne til EU-tildelingskontoen.

Artikel 42

Overførsel af kvoter til luftfart til auktionering

1. Den centrale administrator overfører rettidigt på vegne af den relevante auktionsholder, som er udpeget i overensstemmelse med forordning (EU) nr. 1031/2010, en mængde kvoter til luftfart fra EU-kontoen for samlet mængde (luftfart) til EU-auktionskontoen (luftfart) svarende til den årlige mængde, som er fastlagt i medfør af artikel 12, stk. 1, i forordning (EU) nr. 1031/2010.

2. I tilfælde af tilpasninger af de årlige mængder i overensstemmelse med artikel 14 i forordning (EU) nr. 1031/2010 overfører den centrale administrator en tilsvarende mængde kvoter til luftfart fra EU-kontoen for samlet mængde (luftfart) til EU-auktionskontoen (luftfart) eller fra EU-auktionskontoen (luftfart) til EU-kontoen for samlet mængde (luftfart), alt efter hvad der er relevant.

Artikel 43

Overførsel af kvoter til luftfart til gratis tildeling

1. Den centrale administrator overfører rettidigt en mængde kvoter til luftfart fra EU-kontoen for samlet mængde (luftfart) til EU-tildelingskontoen (luftfart) svarende til det antal kvoter til luftfart, der tildeles gratis som fastlagt i Kommissionens afgørelse vedtaget på grundlag af artikel 3e, stk. 3, i direktiv 2003/87/EF.

2. Hvis antallet af kvoter til luftfart, som skal tildeles gratis, øges ved en afgørelse i medfør af artikel 3e, stk. 3, i direktiv 2003/87/EF, overfører den centrale administrator yderligere kvoter til luftfart fra EU-kontoen for samlet mængde (luftfart) til EU-tildelingskontoen (luftfart) i en mængde svarende til stigningen i antallet af kvoter til luftfart, som skal tildeles gratis.

3. Hvis antallet af kvoter til luftfart, som skal tildeles gratis, reduceres ved en afgørelse i medfør af artikel 3e, stk. 3, i direktiv 2003/87/EF, sletter den centrale administrator kvoter til luftfart fra EU-tildelingskontoen (luftfart) i en mængde svarende til reduktionen i antallet af kvoter til luftfart, som skal tildeles gratis.

Artikel 44

Overførsel af kvoter til luftfart til den særlige reserve

1. Den centrale administrator overfører rettidigt en mængde kvoter til luftfart fra EU-kontoen for samlet mængde (luftfart) til EU-kontoen for den særlige reserve svarende til antallet af kvoter til luftfart i den særlige reserve fastlagt i afgørelsen truffet i medfør af artikel 3e, stk. 3, i direktiv 2003/87/EF.

2. Hvis antallet af kvoter til luftfart i den særlige reserve øges ved en afgørelse truffet i medfør af artikel 3e, stk. 3, i direktiv 2003/87/EF, overfører den centrale administrator yderligere kvoter til luftfart fra EU-kontoen for samlet mængde (luftfart) til EU-kontoen for den særlige reserve i en mængde svarende til stigningen i antallet af kvoter til luftfart i den særlige reserve.

3. Hvis antallet af kvoter til luftfart i den særlige reserve reduceres ved en afgørelse truffet på grundlag af artikel 3e, stk. 3, i direktiv 2003/87/EF, sletter den centrale administrator kvoter til luftfart fra EU-kontoen for den særlige reserve i en mængde svarende til reduktionen i antallet af kvoter til luftfart i den særlige reserve.

4. I tilfælde af tildeling fra den særlige reserve i medfør af artikel 3f i direktiv 2003/87/EF overføres den deraf følgende endelige mængde kvoter til luftfart, som tildeles gratis til luftfartsoperatøren for hele den handelsperiode, som registreres i EU-transaktionsjournalen i overensstemmelse med artikel 53, stk. 2, i denne forordning, automatisk fra EU-kontoen for den særlige reserve til EU-tildelingskontoen (luftfart).

Artikel 45

Overførsel af almindelige kvoter til kontoen for samlet EU-mængde

Ved udgangen af hver handelsperiode overføres alle kvoter på EU-tildelingskontoen og EU-kontoen for reserven for nytilkomne til EU-kontoen for samlet mængde.

Artikel 46

Overførsel af kvoter til luftfart til EU-kontoen for samlet mængde (luftfart)

Ved udgangen af hver handelsperiode overføres alle de resterende kvoter på EU-kontoen for den særlige reserve til EU-kontoen for samlet mængde (luftfart).

Artikel 47

Sletning af kvoter til luftfart

Den centrale administrator sørger for, at alle kvoter, der er tilbage på EU-tildelingskontoen (luftfart) ved udgangen af hver handelsperiode overføres til EU-kontoen for slettede kvoter.

AFDELING 3

Tildeling til stationære anlæg

Artikel 48

Nationale tildelingstabeller

EU-transaktionsjournalen indeholder en national tildelingstabel for hver medlemsstat for hver handelsperiode. De nationale tildelingstabeller skal indeholde oplysningerne i bilag IX.

Artikel 49

Indførelse af nationale tildelingstabeller i EU-transaktionsjournalen

1. Hver medlemsstat underretter senest den 30. september 2012 Kommissionen om dens nationale tildelingstabel.

2. Kommissionen giver den centrale administrator anvisning om at indføre den nationale tildelingstabel i EU-transaktionsjournalen, hvis den mener, at den nationale tildelingstabel stemmer overens med direktiv 2003/87/EF og afgørelse 2011/278/EU. I modsat fald afviser den den nationale tildelingstabel inden for en rimelig periode og underretter straks medlemsstaten med angivelse af årsager og de kriterier, der skal opfyldes, for at en efterfølgende underretning kan accepteres. En medlemsstat sender en revideret national tildelingstabel til Kommissionen inden for tre måneder.

Artikel 50

Ændringer til de nationale tildelingstabeller

1. Den nationale administrator foretager ændringer i den nationale tildelingstabel i EU-transaktionsjournalen, hvis:

a) et anlægs tilladelse er kaldt tilbage eller på anden vis er udløbet

b) et anlæg helt eller delvist indstiller driften

c) et anlægs kapacitet er blevet reduceret betydeligt

d) et anlæg er blevet opdelt i to eller flere anlæg

e) to eller flere anlæg er fusioneret til et anlæg.

2. En medlemsstat underretter Kommissionen om andre ændringer end dem, der henvises til i stk. 1, i dens nationale tildelingstabel, herunder kvoter til nytilkomne eller kvoter til nytilkomne efter betydelige kapacitetsudvidelser. Kommissionen giver den centrale administrator anvisning om at foretage tilsvarende ændringer i den nationale tildelingstabel i EU-transaktionsjournalen, hvis den mener, at ændringerne i den nationale tildelingstabel stemmer overens med direktiv 2003/87/EF og afgørelse 2011/278/EU. I modsat fald afviser den ændringerne inden for en rimelig periode og underretter straks medlemsstaten med angivelse af årsager og de kriterier, der skal opfyldes, for at en efterfølgende underretning kan accepteres.

Artikel 51

Gratis tildeling af almindelige kvoter

1. Den nationale administrator angiver i den nationale tildelingstabel for hver driftsleder, for hvert år og for hvert retsgrundlag i bilag IX, om et anlæg skal modtage en tildeling for det pågældende år.

2. Fra den 1. februar 2013 overføres der i medfør af stk. 1 dagligt automatisk almindelige kvoter fra EU-tildelingskontoen i overensstemmelse med den relevante nationale tildelingstabel til den relevante, åbne eller spærrede driftslederbeholdningskonto.

AFDELING 4

Tildeling til luftfartøjsoperatører

Artikel 52

Nationale tildelingstabeller for luftfart

EU-transaktionsjournalen indeholder en national tildelingstabel for luftfart for hver medlemsstat for handelsperioden. De nationale tildelingstabeller skal indeholde oplysningerne i bilag X.

Artikel 53

Indførelse af nationale tildelingstabeller for luftfart i EU-transaktionsjournalen

1. Hver medlemsstat underretter senest den 30. september 2012 Kommissionen om dens nationale tildelingstabel for luftfart.

2. Kommissionen giver den centrale administrator anvisning om at indføre den nationale tildelingstabel for luftfart i EU-transaktionsjournalen, hvis den mener, at den nationale tildelingstabel for luftfart stemmer overens med direktiv 2003/87/EF, navnlig med de tildelinger, som medlemsstaterne har beregnet og offentliggjort i henhold til artikel 3e, stk. 4, i direktiv 2003/87/EF. I modsat fald afviser den den nationale tildelingstabel for luftfart inden for en rimelig periode og underretter straks medlemsstaten med angivelse af årsager og de kriterier, der skal opfyldes, for at en efterfølgende underretning kan accepteres. En medlemsstat sender en revideret national tildelingstabel for luftfart til Kommissionen inden for tre måneder.

Artikel 54

Ændringer i de nationale tildelingstabeller for luftfart

1. Den nationale administrator foretager ændringer i den nationale tildelingstabel for luftfart i EU-transaktionsjournalen, hvis:

a) en luftfartøjsoperatør indstiller driften

b) en luftfartøjsoperatør er blevet opdelt i to eller flere luftfartøjsoperatører

c) to eller flere luftfartøjsoperatører har fusioneret til en luftfartøjsoperatør.

2. En medlemsstat underretter Kommissionen om andre ændringer end dem, der henvises til i stk. 1, til dens nationale tildelingstabel for luftfart, herunder alle tildelinger fra den særlige reserve i medfør af artikel 3f i direktiv 2003/87/EF.

3. Kommissionen giver den centrale administrator anvisning om at foretage tilsvarende ændringer i den nationale tildelingstabel for luftfart i EU-transaktionsjournalen, hvis den mener, at ændringen til den nationale tildelingstabel for luftfart stemmer overens med direktiv 2003/87/EF, navnlig med de tildelinger, som er beregnet og offentliggjort i medfør af artikel 3f, stk. 7, i direktiv 2003/87/EF, hvad angår tildelinger fra den særlige reserve. I modsat fald afviser den ændringerne inden for en rimelig periode og underretter straks medlemsstaten med angivelse af årsager og de kriterier, der skal opfyldes, for at en efterfølgende underretning kan accepteres.

4. Hvis en fusion mellem luftfartøjsoperatører omfatter luftfartøjsoperatører, der administreres af forskellige medlemsstater, indledes ændringen omhandlet i stk. 1, litra c), af den nationale administrator, der administrerer den luftfartøjsoperatør, hvis tildeling overføres til en anden luftfartøjsoperatørs tildeling. Før ændringen foretages, opnås der samtykke fra den nationale administrator, der administrerer den luftfartøjsoperatør, hvis tildeling vil modtage tildelingen fra den fusionerede luftfartøjsoperatør.

Artikel 55

Gratis tildeling af kvoter til luftfart

1. Den nationale administrator anfører for hver luftfartøjsoperatør og for hvert år, om luftfartøjsoperatøren bør modtage en tildeling for det pågældende år i den nationale tildelingstabel for luftfart.

2. Fra den 1. februar 2013 overføres der i medfør af stk. 1 dagligt automatisk almindelige kvoter fra EU-tildelingskontoen (luftfart) til den relevante, åbne eller spærrede luftfartøjsoperatørbeholdningskonto i overensstemmelse med den relevante tildelingstabel.

AFDELING 5

Auktion

Artikel 56

Auktionstabeller

EU-transaktionstabellen indeholder to auktionstabeller for hver auktionsplatform for hvert kalenderår fra 2012, én for auktionen over almindelige kvoter og én for auktionen over kvoter til luftfart. Auktionstabellerne skal indeholde oplysningerne i bilag XI.

Artikel 57

Indførelse af auktionstabeller i EU-transaktionsjournalen

1. Senest en måned efter fastlæggelsen og offentliggørelsen af en auktionskalender i medfør af artikel 11, stk. 1, artikel 13, stk. 1, artikel 13, stk. 2, eller artikel 32, stk. 4, i forordning (EU) nr. 1031/2010, giver den relevante auktionsplatform Kommissionen den tilsvarende auktionstabel i medfør af artikel 56.

2. Kommissionen giver den centrale administrator anvisning om at indføre auktionstabellen i EU-transaktionsjournalen, hvis den mener, at auktionstabellen stemmer overens med forordning (EU) nr. 1031/2010. I modsat fald afviser den auktionstabellen inden for en rimelig periode og underretter straks auktionsplatformen med angivelse af årsager og de kriterier, der skal opfyldes, for at en efterfølgende underretning kan accepteres. Auktionsplatformen sender en revideret auktionstabel til Kommissionen inden for tre måneder.

Artikel 58

Ændringer i auktionstabeller

1. Den relevante auktionsplatform underretter omgående Kommissionen om eventuelle nødvendige ændringer i auktionstabellen.

2. Kommissionen giver den centrale administrator anvisning om at indføre den reviderede auktionstabel i EU-transaktionsjournalen, hvis den mener, at den reviderede auktionstabel stemmer overens med forordning (EU) nr. 1031/2010. I modsat fald afviser den ændringerne inden for en rimelig periode og underretter straks auktionsplatformen med angivelse af årsager og de kriterier, der skal opfyldes, for at en efterfølgende underretning kan accepteres.

3. Kommissionen kan give den centrale administrator anvisning om at suspendere overførslen af kvoter som angivet i en auktionstabel, hvis den bliver bekendt med en nødvendig ændring til auktionstabellen, som auktionstabellen ikke har underrettet om.

Artikel 59

Auktionering af kvoter

1. Kommissionen giver rettidigt den centrale administrator anvisning om efter anmodning fra den relevante kvoteudbyder, som er udpeget i overensstemmelse med forordning (EU) nr. 1031/2010, at overføre almindelige kvoter fra EU-auktionskontoen og/eller kvoter til luftfart fra EU-auktionskontoen (luftfart) til den relevante auktionsleveringskonto i overensstemmelse med auktionstabellerne. For kvoter oprettet med hensyn til auktioner i medfør af artikel 10, stk. 1, i forordning (EU) nr. 1031/2010, giver Kommissionen rettidigt den centrale administrator anvisning om efter anmodning fra den relevante kvoteudbyder at overføre kvoter fra den konto, hvor kvoterne blev oprettet, til den konto, som er oprettet til auktionslevering som anført i den relevante auktionstabel. Indlevering af auktionstabellen i overensstemmelse med artikel 57 gælder som anmodning.

2. Indehaveren af den relevante auktionsleveringskonto sikrer, at de auktionerede kvoter overføres til auktionsvinderne eller deres retssuccessorer i overensstemmelse med forordning (EU) nr. 1031/2010.

3. I overensstemmelse med forordning (EU) nr. 1031/2010 kan det kræves, at den bemyndigede repræsentant for en auktionsleveringskonto overfører kvoter, som ikke er blevet leveret fra auktionsleveringskontoen til EU-auktionskontoen. Afdeling 6

AFDELING 6

Handel

Artikel 60

Overførsel af kvoter eller Kyoto-enheder igangsat af en beholdningskonto

På anmodning fra en indehaver af en beholdningskonto overfører EU-registret kvoter eller Kyoto-enheder til en konto på kontohaverens liste over sikre konti, medmindre en sådan overførsel hindres på grund af den igangsættende eller modtagende kontos status.

Artikel 61

Overførsel af kvoter eller Kyoto-enheder igangsat af en handelskonto

På anmodning fra en indehaver af en handelskonto overfører EU-registret kvoter eller Kyoto-enheder til en beholdnings- eller handelskonto i EU-registret, medmindre en sådan overførsel hindres af den igangsættende kontos status.

AFDELING 7

Returnering af kvoter

Artikel 62

Returnering af kvoter

1. En driftsleder eller luftfartøjsoperatør returnerer kvoter ved at foreslå EU-registret at:

a) overføre et nærmere angivet antal kvoter, som er oprettet med henblik på overholdelse i samme handelsperiode fra den pågældende driftslederbeholdningskonto eller luftfartøjsoperatørbeholdningskonto til EU's kvotesletningskonto

b) indføre antallet og typen af overførte kvoter som returnerede kvoter for emissioner fra driftslederens anlæg eller luftfartøjsoperatørens emissioner for den pågældende periode.

2. Kvoter til luftfart kan kun returneres af luftfartøjsoperatører.

3. En kvote, der allerede er blevet returneret, kan ikke returneres igen.

AFDELING 8

Sletning af kvoter

Artikel 63

Sletning af kvoter

1. EU-registret sletter efter anmodning fra en kontohaver, jf. artikel 12, stk. 4, i direktiv 2003/87/EF, kvoter, der står på kontohaverens konti, ved at:

a) overføre et bestemt antal kvoter fra den relevante konto til EU-kontoen til slettede kvoter og

b) registrere antallet af overførte kvoter som slettede for det pågældende år.

2. Slettede kvoter må ikke registreres som returnerede for emissioner.

AFDELING 9

Transaktionstilbageførsel

Artikel 64

Tilbageførsel af afsluttede processer, der igangsættes fejlagtigt

1. Hvis en kontohaver eller en national administrator, der handler på kontohaverens vegne, utilsigtet eller fejlagtigt igangsætter en transaktion anført i stk. 2, kan kontohaveren i en skriftlig anmodning foreslå, at kontoens administrator udfører en tilbageførsel af den afsluttede transaktion. Anmodningen skal være behørigt underskrevet af en eller flere af de af kontohaveren bemyndigede repræsentanter, der kan igangsætte den type transaktion, der skal tilbageføres, og skal være indsendt inden fem hverdage efter afslutningen af processen. Anmodningen skal indeholde en erklæring om, at transaktionen blev igangsat utilsigtet eller fejlagtigt.

2. Kontohavere kan foreslå tilbageførsel af følgende transaktioner:

a) returnering af kvoter

b) sletning af kvoter.

3. Hvis kontoadministratoren fastslår, at anmodningen opfylder betingelserne i stk. 1, og accepterer anmodningen, kan vedkommende foreslå tilbageførsel af transaktionen i EU-registret.

4. Hvis en national administrator utilsigtet eller fejlagtigt igangsætter en af de transaktioner, der er anført i stk. 5, kan vedkommende i en skriftlig anmodning foreslå, at den centrale administrator udfører en tilbageførsel af den afsluttede transaktion. Anmodningen skal indeholde en erklæring om, at transaktionen blev igangsat utilsigtet eller fejlagtigt.

5. Nationale administratorer kan foreslå tilbageførsel af følgende transaktioner:

a) tildeling af almindelige kvoter

b) tildeling af kvoter til luftfart.

6. Den centrale administrator sørger for, at EU-registret accepterer tilbageførselsforslaget, som er fremsat i henhold til stk. 1 og 4, spærrer de enheder, der skal tilbageføres, og sender forslaget til den centrale administrator, hvis alle følgende betingelser er opfyldt:

a) En transaktion, der returnerer eller sletter kvoter, som skal tilbageføres, var ikke blevet afsluttet mere end 30 hverdage inden kontoadministratorens forslag i henhold til stk. 3.

b) Tilbageførslen bevirker ikke, at en driftsleder ikke overholder kravene for et tidligere år.

c) Modtagerkontoen for den transaktion, der skal tilbageføres, indeholder stadig det antal enheder af den type, den pågældende transaktion vedrørte.

d) Tildelingen af almindelige kvoter, der skal tilbageføres, blev foretaget efter udløbsdatoen for anlæggets tilladelse.

7. Den centrale administrator sørger for, at EU-registret afslutter tilbageførslen med forskellige enheder af samme enhedstype, der står på modtagerkontoen for den transaktion, der skal tilbageføres.

KAPITEL VI

TEKNISKE KRAV TIL REGISTERSYSTEMET

AFDELING 1

Tilgængelighed

Artikel 65

EU-registrets og EU-transaktionsjournalens tilgængelighed og pålidelighed

1. Den centrale administrator tager alle rimelige skridt til at sikre:

a) at EU-registret er tilgængeligt for kontorepræsentanter og nationale administratorer 24 timer i døgnet alle ugens dage

b) at kommunikationsforbindelserne, jf. artikel 6, mellem EU-registret og EU-transaktionsjournalen og den internationale transaktionsjournal holdes åbne 24 timer i døgnet alle ugens dage

c) backup-hardware og -software, hvis den primære hardware og software svigter

d) at EU-registret og EU-transaktionsjournalen reagerer hurtigt på anmodninger fra kontorepræsentanter.

2. Den centrale administrator sørger for, at EU-registret og EU-transaktionsjournalen indeholder robuste systemer og procedurer til beskyttelse af alle relevante data og til hurtig retablering af alle data og operationer i tilfælde af fejl eller katastrofer.

3. Den centrale administrator sørger for, at driftsafbrydelser i EU-registret og i EU-transaktionsjournalen begrænses til et minimum.

Artikel 66

Helpdeske

1. De nationale administratorer yder bistand og støtte til kontohavere og kontorepræsentanter i EU-registret, som administratorerne forvalter via nationale helpdeske.

2. Den centrale administrator hjælper via en central helpdesk de nationale administratorer med at yde bistand efter stk. 1.

AFDELING 2

Sikkerhed og autentificering

Artikel 67

Autentificering af EU-registret

EU-registrets identitet autentificeres af EU-transaktionsjournalen som anført i dataudvekslingsspecifikationerne og de tekniske specifikationer i artikel 79.

Artikel 68

Adgang til konti i EU-registret

1. Kontorepræsentanterne skal kunne tilgå deres konti i EU-registret via EU-registrets sikre område. Den centrale administrator sørger for, at der er adgang til EU-registrets sikre område via internettet. EU-registrets websted findes på samtlige officielle sprog i Unionen.

2. Den centrale administrator sørger for, at konti i EU-registret, hvortil der er adgang via eksterne platforme, jf. artikel 21, stk. 4, og for hvilke en bemyndiget repræsentant også er den bemyndigede repræsentant for en ekstern platformkonto, er tilgængelige for den eksterne platform, der drives af indehaveren af den pågældende eksterne platformkonto.

3. Kommunikation mellem bemyndigede repræsentanter eller eksterne platforme og EU-registrets sikre område krypteres i overensstemmelse med dataudvekslingsspecifikationerne og de tekniske specifikationer i artikel 79.

4. Den centrale administrator tager de nødvendige skridt til, at ubehørig adgang til EU-registrets sikre område ikke finder sted.

5. Hvis en bemyndiget repræsentants eller en yderligere bemyndiget repræsentants autentificeringsdata ikke længere er sikre, suspenderer den bemyndigede repræsentant eller den yderligere bemyndigede repræsentant straks adgangen til den relevante konto, oplyser kontoens administrator herom og anmoder om udskiftning heraf.

Artikel 69

Autentificering og bemyndigelse af bemyndigede repræsentanter i EU-registret

1. EU-registret tildeler hver bemyndiget repræsentant og yderligere bemyndigede repræsentant et brugernavn og password, som giver dem adgang til registret.

2. En bemyndiget repræsentant eller yderligere bemyndiget repræsentant har kun adgang til de konti i EU-registret, som bemyndigelsen omfatter, og kan kun anmode om igangsætning af processer, som bemyndigelsen omfatter, jf. artikel 21. Adgangen gives, eller anmodningerne fremsættes, via et sikkert område på EU-registrets websted.

3. Ud over brugernavn og password, jf. stk. 1, skal der etableres to-faktor-autentificering for at få adgang til EU-registret. De typer to-faktor-autentificering, som kan anvendes til at få adgang til EU-registret, anføres i dataudvekslingsspecifikationerne og de tekniske specifikationer i artikel 79.

4. Kontoadministratoren kan gå ud fra, at en bruger, der er behørigt autentificeret af EU-registret, er den bemyndigede repræsentant eller yderligere bemyndigede repræsentant registreret under de udleverede autentificeringsdata, medmindre den bemyndigede repræsentant eller yderligere bemyndigede repræsentant meddeler kontoens administrator, at vedkommendes autentificeringsdata ikke længere er sikre, og anmoder om udskiftning heraf.

5. Den bemyndigede repræsentant træffer alle nødvendige foranstaltninger til at hindre, at data mistes, stjæles eller kompromitteres. Den bemyndigede repræsentant underretter omgående den nationale administrator, hvis data mistes, stjæles eller kompromitteres.

Artikel 70

Suspension af adgangsret som følge af sikkerhedsbrud eller sikkerhedsrisici

1. Kommissionen kan give den centrale administrator anvisning om at suspendere adgangsretten til EU-registret eller EU-transaktionsjournalen eller en del deraf, hvis den har rimelig mistanke om, at der er sket et brud på sikkerheden i EU-registret eller EU-transaktionsjournalen, eller at der er en alvorlig sikkerhedsrisiko for EU-registret eller EU-transaktionsjournalen, som udgør en trussel mod systemets integritet, herunder sikkerhedskopieringssystemet, jf. artikel 65.

2. I tilfælde af et sikkerhedsbrud eller en sikkerhedsrisiko, der kan føre til suspension af adgangsret, underretter den administrator, som opdager bruddet eller risikoen, omgående den centrale administrator om, hvilke risici dette vil kunne indebære for andre dele af EU-registret. Den centrale administrator underretter alle de andre administratorer herom.

3. Bliver en administrator opmærksom på en situation, der kræver, at al adgang til de konti, som han forvalter i overensstemmelse med denne forordning, suspenderes, underretter han så vidt muligt forud herfor den centrale administrator og kontohaverne herom. Den centrale administrator underretter hurtigst muligt alle de andre administratorer herom.

4. Underretningen, jf. stk. 3, omfatter den skønnede varighed af suspensionen og vises tydeligt på EU-transaktionsjournalens websted.

Artikel 71

Suspension af adgangsretten til kvoter eller Kyoto-enheder i tilfælde af mistanke om svigagtige transaktioner

1. En administrator eller en administrator, som handler på anmodning fra den kompetente myndighed, kan suspendere adgangen til kvoter eller Kyoto-enheder i den del af EU-registret, som han forvalter:

a) i en periode på højst to uger, hvis han har mistanke om, at kvoter eller Kyoto-enheder har været genstand for en transaktion, som udgør svig, hvidvaskning af penge, finansiering af terrorisme, eller

b) på grundlag af og i overensstemmelse med nationale lovbestemmelser, som forfølger et lovligt mål.

2. Kommissionen kan give den centrale administrator anvisning om at suspendere adgangen til kvoter eller Kyoto-enheder i EU-registret eller EU-transaktionsjournalen i en periode på højst to uger, hvis den har mistanke om, at kvoter eller Kyoto-enheder har været genstand for en transaktion, som udgør svig, hvidvaskning af penge, finansiering af terrorisme eller andre former for alvorlig lovovertrædelse.

3. Administratoren eller Kommissionen underretter omgående den kompetente retshåndhævende myndighed om suspensionen.

4. En national retshåndhævende myndighed i den nationale administrators medlemsstat kan ligeledes give administratoren anvisning om at gennemføre en suspension på grundlag af og i overensstemmelse med national ret.

Artikel 72

Samarbejde med kompetente myndigheder og underretning om hvidvaskning af penge, finansiering af terrorisme eller kriminelle aktiviteter

1. Den nationale administrator, dens ledelse og medarbejdere samarbejder fuldt ud med de relevante kompetente myndigheder om at oprette tilstrækkelige og passende procedurer til at foregribe og forebygge handlinger i forbindelse med hvidvaskning af penge eller finansiering af terrorisme.

2. Den nationale administrator, dens ledelse og medarbejdere samarbejder fuldt ud med den finansielle efterretningsenhed, jf. artikel 21 i direktiv 2005/60/EF, ved omgående:

a) på eget initiativ at underrette den finansielle efterretningsenhed, når de ved, har mistanke om eller har rimelig grund til at antage, at der gennemføres, er gennemført eller er gjort forsøg på at gennemføre hvidvaskning af penge, finansiering af terrorisme eller kriminel handling

b) efter anmodning fra den finansielle efterretningsenhed at give denne alle nødvendige oplysninger i overensstemmelse med de procedurer, der er fastlagt i den relevante lovgivning.

3. Oplysningerne i stk. 2 sendes til den finansielle efterretningsenhed i den nationale administrators medlemsstat. I de nationale foranstaltninger til indførelse af de politikker og procedurer for kontrol med overholdelsen af de relevante forskrifter og kommunikation, som er omhandlet i artikel 34, stk. 1, i direktiv 2005/60/EF, skal den eller de personer, der er ansvarlige for at indlevere oplysninger i medfør af denne artikel, være udpeget.

4. Den nationale administrators medlemsstat sørger for, at de nationale foranstaltninger til gennemførelse af artikel 26 til 29, artikel 32, og artikel 35 i direktiv 2005/60/EF finder anvendelse på den nationale administrator.

Artikel 73

Midlertidig afbrydelse af processer

1. Kommissionen kan give den centrale administrator anvisning om midlertidigt at afbryde EU-transaktionsjournalens modtagelse af nogle eller alle processer hidrørende fra EU-registret, hvis dette register ikke føres og vedligeholdes i overensstemmelse med denne forordning. Den underretter omgående de relevante nationale administratorer.

2. Den centrale administrator kan med henblik på planlagt eller hastende vedligeholdelse af EU-registret midlertidigt afbryde igangsætning eller modtagelse af nogle eller alle processer i dette register.

3. En national administrator kan anmode Kommissionen om at genoptage processer, der er afbrudt i overensstemmelse med stk. 1, hvis han vurderer, at de problemer, der forårsagede den midlertidige afbrydelse, er blevet løst. I så fald giver Kommissionen den centrale administrator anvisning om at genoptage disse processer. I modsat fald afviser den anmodningen inden for en rimelig periode og underretter straks den nationale administrator med angivelse af årsager og de kriterier, der skal opfyldes, for at en efterfølgende underretning kan accepteres.

AFDELING 3

Automatisk kontrol, registrering og gennemførelse af processer

Artikel 74

Automatisk kontrol af processer

1. Alle processer skal være i overensstemmelse med de generelle it-krav til elektroniske meddelelser, som sikrer, at en proces kan læses, kontrolleres og registreres i EU-registret. Alle processer skal opfylde de specifikke procesrelaterede krav i denne forordning.

2. EU-transaktionsjournalen gennemfører automatisk kontrol, der er fastsat i dataudvekslingsspecifikationerne og de tekniske specifikationer i artikel 79, med alle processer for at påvise uregelmæssigheder, afvigelser, hvorved den foreslåede proces ikke er i overensstemmelse med bestemmelserne i direktiv 2003/87/EF og i denne forordning.

Artikel 75

Påvisning af afvigelser

1. For processer, der gennemføres via den direkte kommunikationsforbindelse mellem EU-registret og EU-transaktionsjournalen, jf. artikel 6, stk. 3, bringer EU-transaktionsjournalen eventuelle processer til ophør, hvis den påviser afvigelser ved den automatiske kontrol, jf. artikel 76, stk. 2, og underretter EU-registret og administratoren for de i den pågældende transaktion involverede konti herom ved at sende dem en automatisk svarkode. EU-registret meddeler omgående de berørte kontohavere, at processen er bragt til ophør.

2. For transaktioner, der gennemføres via den internationale transaktionsjournal, jf. artikel 6, stk. 1, bringer den internationale transaktionsjournal eventuelle processer til ophør, hvis den eller EU-transaktionsjournalen påviser afvigelser ved gennemførelsen af den automatiske kontrol, jf. artikel 76, stk. 2. Efter at den internationale transaktionsjournal har bragt en proces til ophør, bringer også EU-transaktionsjournalen transaktionen til ophør. Den internationale transaktionsjournal underretter administratorerne for de involverede registre om indstillingen af transaktionen ved at sende en automatisk svarkode. Er EU-registret et af de involverede registre, underretter dette også administratoren for de i den indstillede transaktion involverede EU-registerkonti herom ved at sende en automatisk svarkode. EU-registret meddeler omgående de berørte kontohavere, at processen er bragt til ophør.

Artikel 76

Påvisning af afvigelser i EU-registret

1. EU-registret indeholder inputkoder og svarkoder for at sikre korrekt fortolkning af oplysninger, der udveksles under hver proces. Kontrolkoderne skal stemme overens med koderne i dataudvekslingsspecifikationerne og de tekniske specifikationer i artikel 79.

2. Forud for og under gennemførelsen af en proces foretager EU-registret passende automatisk kontrol til sikring af, at afvigelser påvises, og ukorrekte processer bringes til ophør, før EU-transaktionsjournalen foretager den automatiske kontrol.

Artikel 77

Afstemning — Påvisning af uoverensstemmelser gennem EU-transaktionsjournalen

1. EU-transaktionsjournalen igangsætter regelmæssigt dataafstemning til sikring af, at dens registreringer af konti, beholdninger af Kyoto-enheder og kvoter stemmer overens med registreringerne af disse beholdninger i EU-registret. Til dette formål registrerer EU-transaktionsjournalen alle processer.

2. Påviser EU-transaktionsjournalen en uoverensstemmelse under dataafstemningsprocessen, jf. stk. 1, hvorved de oplysninger om konti, beholdninger af Kyoto-enheder og kvoter, der leveres af EU-registret som en del af den periodiske afstemningsproces, adskiller sig fra oplysningerne i EU-transaktionsjournalen, sikrer denne, at der ikke gennemføres yderligere processer med nogen af de konti, kvoter eller Kyoto-enheder, som berøres af uoverensstemmelsen. EU-transaktionsjournalen underretter omgående den centrale administrator og administratorerne for de pågældende konti om eventuelle uoverensstemmelser.

Artikel 78

Afslutning af processer

1. Alle transaktioner, der kommunikeres til den internationale transaktionsjournal i overensstemmelse med artikel 6, stk. 1, anses for afsluttet, når den internationale transaktionsjournal meddeler EU-transaktionsjournalen, at den har gennemført processen.

2. Alle transaktioner og andre processer, der kommunikeres til EU-transaktionsjournalen i overensstemmelse med artikel 6, stk. 3, anses for afsluttet, når EU-transaktionsjournalen meddeler EU-registret, at den har gennemført processen. EU-transaktionsjournalen afbryder automatisk færdiggørelsen af en transaktion eller proces, hvis den ikke har kunnet færdiggøres senest 24 timer efter meddelelsen heraf.

3. Dataafstemningsprocessen, jf. artikel 77, stk. 1, anses for afsluttet, når alle uoverensstemmelser mellem oplysningerne i EU-registret og oplysningerne i EU-transaktionsjournalen for et givet tidspunkt og en given dato er elimineret, og dataafstemningsprocessen er igangsat på ny og fuldført med tilfredsstillende resultat.

AFDELING 4

Specifikationer og forandringsstyring

Artikel 79

Dataudvekslings- og tekniske specifikationer

1. Kommissionen stiller de dataudvekslings- og tekniske specifikationer, der skal bruges til udveksling af data mellem registre og transaktionsjournaler, herunder identifikationskoder, automatiske kontroller og svarkoder samt de testprocedurer og sikkerhedskrav, der er nødvendige for iværksættelse af dataudveksling, til rådighed for de nationale administratorer.

2. Dataudvekslingsspecifikationerne og de tekniske specifikationer udarbejdes i samråd med administratorernes arbejdsgruppe i Udvalget for Klimaændringer og skal stemme overens med de funktionelle og tekniske specifikationer for dataudvekslingsstandarder for registersystemer i henhold til Kyotoprotokollen, som er udarbejdet i henhold til beslutning 12/CMP.1.

Artikel 80

Forandrings- og udgavestyring

Er der brug for en ny version eller udgave af EU-registret, sikrer den centrale administrator, at testprocedurerne i dataudvekslingsspecifikationerne og de tekniske specifikationer i artikel 79, er færdige, inden en kommunikationsforbindelse oprettes og aktiveres mellem den nye version eller udgave af den pågældende software og EU-transaktionsjournalen eller den internationale transaktionsjournal.

KAPITEL VII

REGISTEROPLYSNINGER, RAPPORTER, FORTROLIGHED OG GEBYRER

Artikel 81

Registeroplysninger

1. EU-registret og alle de andre KP-registre opbevarer registeroplysninger for alle processer, journaldata og kontohavere i 15 år, eller indtil eventuelle implementeringsspørgsmål i tilknytning til disse processer og kontohavere er opklaret, hvis dette er senere.

2. De nationale administratorer skal kunne tilgå, søge i og eksportere alle registeroplysninger i EU-registret, der vedrører konti, som administreres eller er blevet administreret af dem.

3. Registeroplysningerne opbevares i overensstemmelse med de dataloggingkrav, der er anført i dataudvekslingsspecifikationerne og de tekniske specifikationer i artikel 79.

Artikel 82

Rapportering

1. Den centrale administrator stiller på gennemsigtig og organiseret vis oplysningerne i bilag XII til rådighed på EU-transaktionsjournalens websted med den hyppighed og for de modtagere, der er anført i bilag XII. Den centrale administrator frigiver ikke yderligere oplysninger fra EU-transaktionsjournalen eller EU-registret, medmindre dette er tilladt ifølge artikel 83.

2. De nationale administratorer kan også på gennemsigtig og organiseret vis stille den del af oplysningerne i bilag XII, som de har adgang til i overensstemmelse med artikel 83, til rådighed på et offentligt tilgængeligt sted på internettet med den hyppighed og for de modtagere, der er anført i bilag XII. De nationale administratorer frigiver ikke yderligere oplysninger fra EU-registret, medmindre dette er tilladt ifølge artikel 83.

Artikel 83

Fortrolighed

1. Oplysninger, herunder oplysninger om beholdningen på alle konti, alle foretagne transaktioner, den entydige enhedsidentifikationskode for kvoterne og den entydige numeriske værdi af enhedsserienummeret på Kyoto-enheder, som indgår i beholdningen eller påvirkes af en transaktion, som indgår i EU-transaktionsjournalen og EU-registret, betragtes som fortrolige, dog ikke hvor andet er fastlagt i EU-lovgivningen eller i bestemmelser i national lovgivning, som forfølger et lovligt mål, som er foreneligt med denne forordning, og er rimelige i forhold til målet.

2. Følgende organer kan indhente data, der opbevares i EU-registret og EU-transaktionsjournalen:

a) en medlemsstats retshåndhævende myndigheder og skattemyndigheder

b) Europa-Kommissionens Europæiske Kontor for Bekæmpelse af Svig

c) Den Europæiske Revisionsret

d) Eurojust

e) de kompetente myndigheder, jf. artikel 11 i Europa-Parlamentets og Rådets direktiv 2003/6/EF (16) og artikel 37, stk. 1, i direktiv 2005/60/EF

f) kompetente nationale tilsynsmyndigheder

g) medlemsstaternes nationale administratorer og de kompetente myndigheder omhandlet i artikel 18 i direktiv 2003/87/EF.

3. Data kan udleveres til de i stk. 2 nævnte organer på disses anmodning til den centrale administrator eller til en national administrator, hvis sådanne anmodninger er nødvendige for, at de kan udføre deres opgaver.

4. Et organ, der modtager data i overensstemmelse med stk. 3, sørger for, at de pågældende data kun anvendes til de i anmodningen anførte formål, jf. stk. 3, og ikke forsætligt eller uforsætligt gøres tilgængelige for personer, der ikke berøres af det påtænkte formål med anvendelsen af dataene. Denne bestemmelse er ikke til hinder for, at de pågældende organer gør dataene tilgængelige for andre organer nævnt i stk. 2, hvis dette er påkrævet af hensyn til de i anmodningen anførte formål, jf. stk. 3.

5. Den centrale administrator kan efter anmodning fra organerne nævnt i stk. 2 give disse adgang til anonyme transaktionsdata med henblik på efterforskning efter mistænkelige transaktionsmønstre. Organer med denne adgangsret kan anmelde mistænkelige transaktionsmønstre til andre organer nævnt i stk. 2.

6. Europol får permanent læseadgang til data i EU-registret og EU-transaktionsjournalen med henblik på at udføre enhedens opgaver i overensstemmelse med Rådets afgørelse 2009/371/RIA (17). Europol holder Kommissionen underrettet om dens brug af data.

7. De nationale administratorer giver på sikker måde alle andre nationale administratorer og den centrale administrator adgang til navn og identitet på personer, som de har afvist at åbne en konto for, jf. artikel 20, stk. 2, litra a)-c), eller som de har afvist at udnævne som en bemyndiget repræsentant eller yderligere bemyndiget repræsentant, jf. artikel 22, stk. 5, litra a)-b), samt navn og identitet på kontohaveren, den bemyndigede repræsentant eller den yderligere bemyndigede repræsentant for konti, hvortil adgangen er suspenderet, jf. artikel 31, eller lukkede konti, jf. artikel 30.

8. De nationale administratorer kan beslutte at anmelde alle transaktioner, der involverer et større antal enheder end det af den nationale administrator fastsatte, til de nationale retshåndhævende mynd